Beloning vir De la Rey se gesteelde borsbeeld | Netwerk24
Deur Susan Cilliers 21 April 2021 12:35
Die bronsborsbeeld op die boereheld se graf in die Lichtenburg-begraafplaas in Noordwes is deur die loop van Saterdagnag gesteel.
Genl. Koos de la Rey se graf in Lichtenburg nadat dit die naweek geplunder en gevandaliseer is.
Jan-Danie Malan, kultuurorganiseerder van die FAK, het Lichtenburg Woensdag 'n tweede keer ná die diefstal besoek om self met die polisie daar te vergader.
Louis Pretorius, 'n agter-agterkleinkind van De la Rey wat saam met sy broer, Wentzel, op De la Rey se plaas in die omgewing boer, is saam met Malan na die polisie.
Rosina Pretorius, 'n agterkleinkind van De la Rey, het ná die diefstal gesê sy nasate is hartseer, teleurgesteld en getraumatiseer.
Die familie is dankbaar teenoor die FAK dat die organisasie De la Rey se borsbeeld met 'n onvernietigbare replika gaan vervang. Fanie Eloff het die oorspronklike beeld in 1917 gemaak. Jacques Müller, 'n beeldhouer van Pretoria, gaan die replika maak.
Die FAK sit dié plakkate Woensdag in Lichtenburg op. Foto: Verskaf
Die sanger Steve Hofmeyr het De la Rey se plaas en (ander) standbeeld in die Lichtenburgse middedorp Saterdag besoek nadat hy in die dorp was vir 'n optrede by 'n plaaslike skool. Hofmeyr het foto's van onder meer De la Rey se standbeeld omring deur lang grasse in die middedorp op Instagram geplaas.
Hofmeyr skryf daarby: "Ons kan nie ons erfenis oorlaat aan die kaders nie. Hulle hou nie eens van hul eie geskiedenis nie. Skuif oom Koos terug na die De La Rey-familiewoning buite Lichtenburg. Herbegrawe hom ook daar."
Volgens dr. Danie Langner, besturende direkteur van die FAK, gaan daar nie 'n naweek verby wat kultuurorganisasies en gemeenskappe op ses of sewe plekke oor Suid-Afrika heen hard aan die werk is om 'n graf, monument of erfenisterrein te versorg nie. "Afrikaners is beslis besig om opnuut eienaarskap van ons erfenis te neem."
• Ondersteun die FAK-Geskiedenisfonds en dra by tot die bewaring en bevordering van Afrikanerbeelde en -monumente. SMS GENERAAL na 45730 (R1,50). Die FAK is 'n organisasie sonder winsbejag.